Klein rooi spinnekoppie dalk nuwe spesie(Foto: Andrew Baxter.) Net toe ŉ mens dink jy het nou alles gesien, lewer 2020 die ontdekking van moontlik ‘n hele nuwe spinnekopspesie in die Tafelberg Nasionale Park in Kaapstad op. Die bloedrooi spinnekoppie, wat aanvanklik die Rooi Knopie gedoop is, het die wêreld se spinnekopkenners sedert die begin van Julie behoorlik aan die gons oor die kwessie of dit ŉ hele nuwe spesie is terwyl dit ŉ lang klassifikasieproses ondergaan. Dr. Andrew Baxter, ŉ ekoloog van Kaapstad wat hom bykans daagliks iewers op Tafelberg bevind, het die eerste spinnekop van dié soort op ŉ hoogte van 500 m tot 800 m op die westelike hellings van Tafelberg onder klam fynbos opgemerk. “Ek kon nog self net twee verslae van soortgelyke spinnekoppe vind, een in Knysna en die ander een in KwaZulu-Natal. Maar dit is die ding van spinnekoppe, ŉ mens moet hulle behoorlik onder ŉ mikroskoop bestudeer om die verskille raak te sien, jy kan nie bloot na ou selfoonfoto’s van vyf jaar gelede kyk nie,” het Baxter aan Maroela Media gesê. Hy het by die Spinnekopklub van Suid-Afrika gaan kers opsteek oor die rooi spinnekop omdat hy dit nie dadelik self kon identifiseer nie. Die klublede het vinnig gesê hulle is nie seker watter spesie dit is nie, maar glo wel dit kan ŉ nuwe vorm van Theridiidae wees wat aan dieselfde geslag van Cyatholipidae-familie behoort. Die klub het Baxter gevra om ŉ lewende mannetjie en wyfie te vind wat kenners van nader kan bestudeer om sekerheid te kry. (Foto: Andrew Baxter.) Baxter meen egter aragnofobe hoef nie snags wakker te lê oor die spinnekop nie, dit is slegs 1 cm groot. En is dit giftig? “Dit is die eerste vraag wat almal altyd vra, en ek moet eerlik sê, ek weet ongelukkig glad nie. Ek sal wel enige vrywilligers verwelkom wat bereid is om vir my uit te vind,” spot hy. Op ŉ veel ernstiger noot sê hy dat ŉ knopiespinnekop in elke geval nie so giftig is soos wat die meeste mense dink nie. “Sowat 98% van alle spinnekopbyte word in die eerste plek verkeerd geïdentifiseer.” Intussen het die kenners van die Spinnekopklub besluit om die spinnekoppie die aarbei-theridiid, of aarbeiknopie te doop maar maan dat dit waarskynlik nie dieselfde spesie as ŉ knopiespinnekop is nie. Baxter meen hierdie ontdekking saam met die nuwe soort biesieplant wat ook in die Tokai-woud gevind is, dui net op die asemrowende biodiversiteit van die fynbosplantestreek. “Ons ontdek nog gereeld nuwe plante en insekte hier, en daar kan nog talle spesies in dié streek wees wat nog nie beskryf is nie.” Hy reken mense het dalk ŉ morbiede fassinasie met, of selfs vrees vir spinnekoppe, maar die spesie is net so belangrik vir ŉ enige gesonde ekologiese stelsel as bye omdat hulle ook help met bestuiwing en plaagbeheer. Baxter het gesê dat indien daar vasgestel word dat hierdie wel ŉ nuwe soort spinnekopspesie sou wees, die benaming van die spinnekop aan die Wêreldnatuurfonds (WWF) Suid-Afrika geskenk sal word. Die benoeming van die spinnekop kan dan opgeveil word en die opbrengste daarvan kan gebruik word om natuurbewaring te bevorder. “Ek het die WWF al voorheen met geldinsamelingsprojekte gehelp en ŉ paar jaar gelede die naamregte van ŉ nuwe fynbosplant in Londen opgeveil wat die WWF gehelp het om ŉ belangrike stuk private eiendom te koop wat nou deel vorm van die Tafelberg Nasionale Park se bewaringslandgoed. “Hopelik kan hierdie klein rooi karakters dieselfde bewaringsuitslag oplewer,” het Baxter gesê.